A BIZOTTSÁG HATÁROZATA
(2006. február 2.)
a 89/556/EGK tanácsi irányelv C. mellékletének a szarvasmarhafajba tartozó háziállatok embrióinak Közösségen belüli kereskedelméhez szükséges állat-egészségügyi bizonyítványminta tekintetében történő módosításáról
(az értesítés a C(2006) 193. számú dokumentummal történt)
(EGT vonatkozású szöveg)
(2006/60/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre (1) és különösen annak 16. cikkére,
mivel:
(1)
A 89/556/EGK tanácsi irányelv meghatározza a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételeket.
(2)
A 89/556/EGK irányelv rendelkezik többek között arról, hogy a szarvasmarha-embriókat csak akkor lehet az egyik tagállamból a másik tagállamba szállítani, ha azok mesterséges termékenyítés vagy az illetékes hatóság által a sperma gyűjtésére, feldolgozására és tárolására jóváhagyott spermagyűjtő központon tartott donor apaállattól származó spermával vagy a szarvasmarhafajba tartozó háziállatok spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvvel (2) összhangban behozott spermával végzett in vitro megtermékenyítés útján fogantak.
(3)
A szarvasmarhafajba tartozó háziállatok embrióinak Közösségen belüli kereskedelméhez szükséges állat-egészségügyi bizonyítvány-mintát a 89/556/EGK tanácsi irányelv C. melléklete határozza meg. Ez a bizonyítvány nem tartalmaz semmiféle egyedi követelményt a megtermékenyítéshez használt spermákra vonatkozóan.
(4)
Problémák merültek fel az embriók kereskedelme során különösen a 2003/43/EK irányelvvel (3) módosított 88/407/EGK irányelvben a bikák spermagyűjtő központokba történő felvételére vonatkozó szigorúbb szabályok elfogadását követően.
(5)
A bizonyítvánnyal kapcsolatos problémák elkerülése érdekében a jelenlegi állat-egészségügyi bizonyítványmintába olyan további követelményt kell meghatározni, amely előírja a megtermékenyítéshez használt sperma 88/407/EGK irányelvnek való kötelező megfelelőségét.
(6)
A 89/556/EGK irányelvet ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 89/556/EGK határozat C. mellékletének helyébe e határozat melléklete lép.
2. cikk
Ezt a határozatot 2006. február 23-tól kell alkalmazni.
3. cikk
Ennek a határozatnak a címzettjei a tagállamok.
Kelt Brüsszelben, 2006. február 2-án.